હૈદરાબાદ તેલંગાણાને મળ્યું હોવાથી તેનો ફાયદો મળ્યો છે. કેસીઆરનો પુત્ર કેટી રામા રાવ આઈટી, ઉદ્યોગ અને શહેરી વિકાસ મંત્રાલાય સંભાળે છે. હૈદરાબાદ આઈટીમાં આગળ છે તેનો પૂરતો લાભ લેવાયો છે. સાથે જ ગ્રામીણ વિસ્તાર પર ધ્યાન આપવા માટે ખેડૂતોને વીજળી મળે તેના પર ધ્યાન અપાયું હતું. છેલ્લા ચાર વર્ષમાં વીજળી ઉત્પાદન વધારવા પર વિશેષ ધ્યાન આપવામાં આવ્યું હતું, જેથી ગામડામાં હવે પૂરતી વીજળી મળે છે. રાયડુ બંધુ એવા નામે ખેડૂતોને સીધી રોકડ સહાય મળે તે યોજનાનો પણ બહુ પ્રચાર કરવામાં આવે છે. જ્ઞાતિવાદી ગણતરી ધ્યાનમાં રાખવી પણ કેસીઆર માટે જરૂરી બની હતી. કેસીઆર પોતે વેલમ્મા જ્ઞાતિના છે. વેલમ્મા રાજવી હતા, પણ તેમની વસતિ ઘણી ઓછી છે. તેની સામે તેલુગુ દેસમના રેડ્ડી અને કોંગ્રેસના કમ્મા ટેકેદારોની વસતિ વધારે છે. સત્તા ખાતર રેડ્ડી અને કમ્મા ભેગા થાય તેવી કોશિશો કેસીઆરના ધ્યાનમાં આવી હતી, તેથી જ્ઞાતિવાદના બદલે રાજ્યના વિકાસની થીમ, ભાજપની સ્ટાઇલમાં ચલાવવાની કોશિશ તેઓ કરી રહ્યા છે. સીધી રીતે સમજૂતી ન થાય તો પણ ખાનગીમાં ચંદ્રબાબુ નાયડુ કોંગ્રેસને ફાયદો થાય તેવું પણ કરાવી શકે છે.